
A Dél-alföldi régió hagyományos és tájjellegű sütőipari termékeinek ismertsége és fogyasztási szokásai

Dolgozatomban a Dél-alföldi régió hagyományos és tájjellegű sütőipari termékeinek ismertségét és fogyasztási szokásait vizsgáltam. Kiemelten kezeltem és elemeztem a hazai hagyományőrzés helyzetét, a helyi termékek, a helyi kezdeményezések, a védjegyek, a mezőgazdaság és a vidékfejlesztés kulcsfontosságát, valamint ezek összefüggéseit.
Az eredményeim azt mutatják, hogy elég sokan találkoztak már a HÍR emblémával, de nagyon kevesen vannak, akik be is tudják azonosítani, hogy mit jelent, milyen célt szolgál. A termékek ismertségét és fogyasztását tekintve elszomorító eredményekre jutottam: keveset ismernek közülük, és sajnos még kevesebb, amit fogyasztanak is belőlük.
Mondhatni jó úton járunk, de még mindig el vagyunk maradva a helyi, a hagyományos termékek ismertségét tekintve. A fogyasztói szokások befolyásolásával, szélesebb és mélyebb fogyasztói rétegeket célzó marketingeszközökkel a mindennapi élelmiszerfogyasztás elemeivé lehetne és kellene tenni e termékeket. Ehhez használandó eszközök, például: a hagyományok ismeretének bevonása az oktatásba, közösségi marketing eszközei, direkt értékesítési csatornák bővítése, mezőgazdaság és vidékfejlesztés kapcsolatának központi elemként való kezelése, stb.



